L'alcalde de Carcaixent defensa a Estrasburg els cítrics valencians
23 de Noviembre de 2016

Carcaixent

L'alcalde de Carcaixent, Paco Salom, ha format part de la delegació de la Mancomunitat de la Ribera Alta que es va reunir ahir en el Parlament Europeu d’Estrasburg amb eurodiputats espanyols com ara Esteban González Pons, Inmaculada Rodríguez Piñero, Enrique Guerrero i Carolina Punset, després de presentar una moció contra l’entrada de cítrics de Sud-àfrica a la UE.

Fa unes setmanes, el Parlament Europeu va aprovar una modificació del règim d’importació de cítrics del sud d’Àfrica, per la qual podran arribar a la UE fins al 30 de novembre sense pagar cap taxa.  Fins ara, els cítrics del sud d’Àfrica podien ser importats sense aranzels fins al 15 de setembre, de manera que es garantia que durant els mesos d’estiu hi haguera taronges allà on en volien, però els sud-africans havien de pagar unes taxes amb l'inici de la campanya de la taronja valenciana, si volien portar les seues taronges a la Unió Europea.

La moció, que va ser aprovada per unanimitat dels 35 ajuntaments de la comarca en el darrer plenari de la Mancomunitat de la Ribera Alta, està encaminada que la Unió Europea compense econòmicament els llauradors citrícoles valencians en ser perjudicats per l’entrada de cítrics de Sud-àfrica sense aranzels fins al 30 de novembre.

A més, sol·liciten “l’establiment de clàusules de salvaguarda que preserven els interessos del sector citrícola”, així com la implantació de contingents a la importació de cítrics sud-africans en moments estratègics, quan la seua presència en mercats europeus resulte més perniciosa”.

Una altra de les demandes és que la UE establisca una línia de finançament específic per a poder dur a terme una “reconversió de les plantacions de taronja navelina”, que és la varietat que es vorà més afectada per esta aliança, sense descartar la mateixa possibilitat per a reconvertir mandarines de primera campanya.

El Ple de l'Ajuntament de Carcaixent va aprovar per unanimitat, el passat octubre, una moció institucional en què es defensaven els cítrics valencians en la mateixa línia que la proposta presentada per la Mancomunitat.